Din cauza unei alunecări de teren, satul Melicești, care aparține de comuna Telega, riscă să rămână izolat. Autoritățile locale au alocat 750.000 de lei pentru remedierea problemei în cel mai scurt timp.
Alunecarea de teren a apărut pe DC5, în punctul Cipăroaie, care face legătura între Telega și Melicești.
"E o problemă mai veche. Am alocat bani din buget, 750.000 de lei, pentru lucrări de pilotare, mai exact de ridicare a unui zid de sprijin care să susțină drumul spre albia pârâului Sărata. Cel mai probabil, lucrările vor demara în două săptămâni", a precizat primarul comunei, Costel Brezeanu.